Eksamen

=**Eksamen i fag SOS6501 - Teknologiendring og samfunnsutvikling – høst 2009**=

Eksamen arrangeres som to ukers hjemmeeksamen fra 4. november til 18. november. Innleveringsfrist 18. november kl 24.00. Innlevering foregår via It´sLearning.

Eksamen gjennomføres i grupper på inntil 4 deltakere. I innledningen til oppgaven skal det oppgis studentnummer på alle deltakerne i gruppen.

Dere skal selv utforme eksamensoppgaven ved å ta utgangspunkt i en sentral utfordring relatert til ett av kursets sentrale temaer. Dette betyr konkret at dere skal formulere en aktuell problemstilling selv. Problemstillingen skal ha form av et spørsmål, som også skal utgjøre oppgavens ”tittel”. Sideangivelser angitt under er bare veiledende og ikke bindende for disposisjonen.

> (1-3 sider) > (1-2 sider) > (10-15 sider)
 * Oppgaven bør ha følgende struktur:**
 * 1) En **innledning** som forteller litt om hva du skal analysere, hvorfor du vil analysere dette og hva som gjør at det er interessant både for analyseenheten og som faglig emne i kurset. De beste besvarelsene har også gjerne referanser til aktuell litteratur i denne delen.
 * 1) Innledningen skal føre fram til **problemstillingen**. Problemstillingen skal framstå som et forskningsspørsmål som gruppen skal analysere og besvare, eller belyse ut fra et faglig perspektiv. Forskningsspørsmålet kan enten ha røtter i praktiske utfordriner (for eksempel: Hvilke utfordringer står skolen overfor i overgangen mellom industri- og digitalt nettsamfunn), eller mer teoretisk (eksempel: Hvilke organisasjonsmodeller er best egnet for å forstå ulike typer organisasjoner i det digitale nettsamfunnet?) I dette inngår også å finne ulike delproblemer som må besvares, samt å gjøre nødvendige avgrensninger av temaet. Det kan også inngå å vurdere eventuelle metodespørsmål dersom det i noen grad er aktuelt å samle inn egne data.
 * 1) En **analysedel** der dere ser på de enkelte delproblemene og belyser disse ved hjelp av aktuell litteratur og empiri. Her bør det gis aktuelle referanser til et bredt utvalg av pensumslitteraturen og gjerne litteratur utover det som er kursets pensum også.
 * 1) En **konklusjon** som oppsummerer hva dere skulle undersøke, hvordan dere gjorde det og hva dere fant, evt også noen ord om hva som kan være svakheter i analysen dere har gjennomført.

I tilknytning til oppgaven skal dere fritt bestemme et egendefinert **pensum som er på inntil 200 sider**. Dere skal begrunne hvorfor dette pensumet er valgt og gi kort en vurdering av den faglige kvaliteten. Pensumreferansen skal oppgis i litteraturlisten for besvarelsen.


 * Følgende kriterier gjelder for bedømmelse:**
 * 1) For å få **bestått** karakter må det det i det minste være referanser til kursets faglitteratur, samt at framstillingen må vise at dere har tilegnet dere aktuell kunnskap som påvirker måten dere ser på praktiske utfordringer knyttet til teknologiutviklingen. Det holder altså ikke å levere et mer generelt plandokument eller ”tankespinn” uten referanser til kursets litteratur, og/eller spesielle temaer som er behandlet gjennom forelesninger, øvingsoppgaver eller litteratur.
 * 2) **Karakter** **C** viser at dere har nådd kursets mål og har tilegnet dere god kompetanse innen dette tverrfaglige området. Dere har da omfattende referanser til ulike deler av pensum, og viser god evne til å forene teori og praksis.
 * 3) **Karakter B** viser i tillegg en utpreget kritisk/analytisk evne, der sentrale termer drøftes i lys av ulike teoretiske bidrag. I tilegg til kravene for oppgave C forventes høyere selvstendighet i valg av løsninger og evne til å finne litteratur og andre relevante empiriske analyser også utenom den litteratur som er trukket fram i kurset.
 * 4) **Karakter A** stiller enda større krav til litteraturbruk og selvstendighet/kritisk analyse i framstillingen, samt dybde i analysen. Evnen til å forene teori og praksis og ikke minst benytte teori og valgte modeller for å belyse en praktisk situasjon er på et høyere nivå. Det stilles også større krav til framstillingens lesbarhet, oppgavens struktur og generelle tilgjengelighet.


 * For oppgaven gjelder også følgende**
 * 1) Maksimalt omfang skal være på **10.000 ord**.
 * 2) Oppgaven skal framstilles som et **multimediedokument**. Dere velger selv om dere vil bruke wiki, blog eller et annet format.
 * 3) Oppgaven leveres via **It´sLearning** av en i gruppen som samtidig angir hvem andre gruppen består av, og som også dermed har levert. Oppgaver skrevet som wiki, Google documents eller tilsvarende skal leveres som pdf-filer med ”aktive” lenker.
 * 4) På første side i oppgaven må det stå klart angitt med **studentnummer** hvem som har bidratt til oppgaven, og at dere står solidarisk ansvarlig for den. Dere må også angi at arbeidet er utført selvstendig av deltakerne i gruppa.